A honore saige et discrete personne monseigneur le bailli de Diion ou votre lieutenant audit lieu, Jehan de la Mote, demourant a Diion, sergent de monseigneur le duc de Bourgoingne et le votre, honneur reuerence auec toute obeissance. Chers sires, plaise vous sauoir que, par vertu de votre mandement contenant garde auquel ceste moye presente relacion est ataichie soubz mon seel, et a la requeste de religieuse personne, maistre Jehan Potier, chanoine et religieux du monastere de Saint Estienne de Diion et procureur et en nom de procureur des religieux abbe et conuent dudit monastere, je le sabmedi voille de la feste de la Trinite, l’an mil trois cens quatre vins et diz nuef, me transpourtay en vne piece de pray ainsin comme elle se comporte du long et du large, assise en la prahorie de Cheuigny Saint Sauueur appelle le Pray du Viuien, de coste la Jonchiere d’une part et par desoubz le prey de maistre Pierre Morel, clerc licencie en lois demourant a Diion. En laquelle piece de prey je trouuay ledit procureur en nom que dessus en saisine et possession d’icelle, le quel me requist, que par vertu de votre dit mandement je le gardasse, maintenisse et deffendisse, de par mondit seigneur et vous, de tort de force enuers et contre touz en sa dite saisine et possession, et en especial, senz ce que les habitans de la ville dudit Cheuigny en general ne en perticuler, ne aucum droit d’eulz y puissent mener ou faire mener leurs bestes pasturer le jour de la feste de la Trinite. Et pour ce je, par vertu de votre dit mandement, garday, maintin et deffendiz de par mondit seigneur et vous le dit procureur en nom que dit est, en sa dite possession et saisine, par la forme et maniere que dit est, et deffendiz generalment a touz, de par mondit seigneur et vous, que lesdiz religieux ne troublessient ou empeschessent en aucune maniere en leur dite saisine et possession, a peine de garde enfrainte; et en signe de la dite garde, et afin que aucuns ne la puissent ou deussient ignorer, je mis et assis brandons de mondit seigneur acoustumez a mettre ou duchie de Bourgoingne en la dite piece de prey. Et ce fait, je me transpourtay en la ville dudit Cheuigny et illec signiffiay et fiz sauoir mon dit exploit a Vincent Boucevoiron, Juennet Gaudeaul, messire Henry le Langerot, Gurardot Martenot, Jehan Gaudeaul, Guiot le Clerc, Nicolas Martonot, Benoy le Brenier, Jehan le Landerot a leurs propres personnes, Demoingeot Cornete, Nicolas Bon Vallot, Benoy le filz au Roy, Perrenot Petit, Jaquot le Chatret, Jehan Pechinot, Jehan Barouyer touz habitans dudit Cheuigny, tant à leurs personnes comme a leurs domicilles, et generalment a touz les autres habitans de icelle ville, lesquelz ne aucun d’eulz ne se opposerent en aucune maniere au contraire. Et ce, cher sires, je vous certiffie soubz mon seel par ceste moye presente relacion. Donne l’an et jour dessus diz.